
Bortset fra et lille netværk af venner og 
våbenfæller fra den gamle fanzine- og 
filmsamlerscene, er tilværelsen som 
redaktør en ensom sag. Det hænder, at 
jeg leger med tanken om et større 
fællesskab, men det bliver ved tanken. 


Som for eksempel CPH Zine Fest. Jeg 
faldt over en reference til denne event på 
nettet i vinters og var vildt begejstret. En 
festival for fanzine-folket! Så nærlæste 
jeg omtalen og måtte erkende, at det 
nok ikke var min slags udgivelse, de gode 
arrangører sigtede efter: 


”Der er seriøse aktivistiske principper på 
spil her — forstærket af beliggenheden i 
Ungdomshuset, hvor der er totalforbud 
mod racisme, sexisme, homofobi, 
heterosexisme, vold og hårde stoffer.” 
(Nr. 9, Femi-nichen på tur: CPH Zine Fest 
2017, 31. oktober 2017) 


Redaktøren er hverken racist, homofob 
eller noget andet crap. Jeg kom dog for 
skade at skrive om en kvindelig skue- 
spiller, i herværende blad, at hun var 
”lækker”, ligesom ordet ”neger” vist også 
slap igennem et sted. Og mit gæt er, at 
Dortheavej næppe ville være cool med 
billedet af Barbara Crampton på mod- 
stående side… de stivstikkere. 


Det er naturligvis bare (drenge)leg. Og 
jeg har altså ikke t//stræbtat være 
politisk ukorrekt. Men sagen er den, at 
jeg generelt irriteres over at skulle 
indpasse mig og således finder tanken 
om en aktivistisk ”mod”-bevægelse, hvor 
man samtidig lige skal overholde en 
masse spilleregler for den gode stil i 
undergrunden, en anelse paradoksal, for 
ikke at sige grinagtig. I am what I am. 


Nå, hvad, her er vi igen — og ”vi” skal 
forstås bogstaveligt denne gang, for min 
gode ven Jack J. har leveret artiklen Et 
piratvideobånd i 1984 på side 4-7. 


Som barn var Gruog andre skrækblade 
forbudt, så jeg slugte enhver reference, 
jeg kunne finde til skidtet i de ”pæne” 
medier. Obskuriøst bringer side 8-9 et 
eksempel i form af udvalgte Poeten og 
Lillemor-striber fra Comics 5, Den store 
tegneseriebog, Carlsen if 1973. 


Den tunge rock har altid haft en plads i 
bladet. Side 10-20 gennemgår redaktø- 
ren udvalgte albums af Deep Purple. 


Endelig er der den faste rubrik, hvor 
redaktøren nok en gang har skrabet en 
stak hårdkogte film sammen og anmeldt 
dem efter bedste evne. En udsøgt blodig 
buket side 21-31. 


Tak til Jesper Nystad for at give tilladelse 
til genoptryk af Poeten og Lillemor, til 
Jesper Mørch for pakken med film og til 
Jack J. og Ralph Østrup for at lytte. 


Henrik Larsen, 3. april 2018 

ET PIRATVIDEOBÅND I 1984 


af Jack J. 


1984 er så længe siden, at det næsten er et andet liv. Året forinden havde jeg 
været arbejdsløs i omkring ti måneder, og Arbejdsformidlingen havde sendt mig 
på et EIFU-kursus. Jeg havde absolut ingen anelse om, hvad jeg skulle bruge mit 
liv på. Det eneste, jeg havde lyst til, var at læse tegneserier og drømme mig lang 
væk fra Danmark. Jeg hadede Danmark, danskheden, danskerne og alt dansk - på 
nær danske tegneserieblade. Det var faktisk først 32 år senere, at jeg fandt ud af, 
hvad jeg ville med mit liv, men det er en anden historie. Og mens jeg skriver 
dette, går det pludselig op for mig, at det ikke alene var på den samme gade, som 
det EIFU-kursus blev afholdt i 1983, at det dæmrede for mig, hvad jeg skulle med 
mit liv - men sateme sågar også i den samme bygning!! No fucking kidding!!! En 
bygning, som jeg befandt mig i 32 år senere, fordi jeg IGEN var blevet arbejdsløs. 
Det var dog et helt andet firma, der nu holdt til derinde. 


Men på et eller andet tidspunkt fik jeg så alligevel den skøre idé, at hvis jeg blev 
uddannet som kok, kunne jeg bruge uddannelsen til at komme skide langt væk 
fra Danmark. De skal jo have mad alle steder i verden, tænkte jeg, og et kokke- 
diplom kunne blive min billet ud af lortelandet. Så da vi sidst i EIFU-kurset skulle 
vælge en arbejdsplads, hvor vi kunne tænke os at komme i praktik i en måned, 
valgte jeg Klarskovgaard Konferencecenter ved Korsør. Jeg startede i januar '84 
lige efter nytår. Samme dag fik køkkenet en ny chef, et sandt røvhul ved navn Ole. 
Men det er også en anden historie. Efter den første måned havde centeret opda- 
get fidusen i at have en gratis køkkenhjælp gående, og de spurgte, om jeg havde 
lyst til at blive "Ung i arbejde" hos dem. Ung i arbejde-ordningen eksisterer vist 
ikke mere, men den gik stort set ud på, at unge kunne komme i arbejde på en 
arbejdsplads i 6 måneder i stedet for at gå derhjemme uden at lave noget. Blandt 
unge gik ordningen under navnet "dum i arbejde", fordi den var ret formålsløs. 


Nå, men du læser det her pga. den besnærende overskrift om piratbånd, så jeg 
må hellere bevæge mig fremad mod emnet i stedet for al denne dvælen. Jeg kan 
ikke rigtig huske de nærmere detaljer længere, men det er muligt, at man som 
Ung i arbejde-ansat fik lidt mere i bistandshjælp. Fakta er i alt fald, at jeg fik råd til 
at leje en videomaskine i starten af 1984. Noget, der var alment kendt i de tidlige 
80ere, men som nutidens moderne menneske ikke længere kender en skid til, er, 
at videoafspillere dengang var så rasende dyre at købe, at radiobutikkerne som 
alternativ lejede dem ud. Jeg taler ikke om moviebokse (som kun kunne afspille 
videobånd, ikke optage), men om rigtige videomaskiner. En videoafspiller koste- 
de dengang mellem ti og tolv tusinde kroner. Det ville såmænd være dyrt i dag, 
men husk på, at jeg taler 80'er-kroner her. Ti tusinde kroner var sateme rigtig 
mange penge. 


Noget andet, som ingen er bekendt med i dag, er, at folk i Danmark valgte deres 
videomaskine-system alt afhængigt af, hvor de boede. I Korsør, hvor jeg (desvær- 
re) boede, havde de fleste Betamax, medens folk, der boede blot 20 km væk i 
Slagelse, brugte VHS-systemet (jeg har ingen anelse om, hvorvidt der havde 
været byer, der holdt sig til det tredie system, Video 2000, men så vidt jeg husker, 
var det system allerede stort set væk, da vindede til 1984). Jeg lejede derfor en 
Betamax videomaskine hos Holms Radio i Korsør. Abonnementsgebyret skulle 
betales via girokort hver måned. Jeg mener, at man forpligtede sig til at leje 
maskinen for mindst seks måneder, og man fik udleveret girokort til hele perio- 
den, ét for hver måned. Jeg havde min leje-Beta det meste af 1984, men i slut- 
ningen af året tog jeg på højskole og afleverede derfor maskinen. Det var den 
eneste, jeg nogensinde lejede. 


En af de ansatte på Klarskovgaard var kokken Bent. Bent var en lille, trind mand 
med moustache (ha/vdelen afde danske mænd dengang havde en festen 
snotbremse; hvis det så idet mindste havde været ordentlige porno-overskæg 
som i pornosjaskere fra 70'erne, så okay, men de var sgu fesne alle sammen). Han 
grinede vulgært højt og kom med sjofle vittigheder, men turde ikke sige køkken- 
chefen imod. Jeg husker, at jeg havde en formodning om, at han kikkede lige 
lovlig dybt i flasken, men om det var rigtigt, aner jeg faktisk ikke. 


På et eller andet tidspunkt har jeg grangiveligt fortalt ham om min nye, lejede 
videomaskine, og jeg husker svagt fra samtalen, at han foreslog, at jeg ikke skulle 
spilde mine penge i videoudlejningsbutikkerne, men hellere leje mine film hos 
ham. Bent drev nemlig en lille nebengesjæft som piratvideoudlejer. Det foregik på 
den måde, at han gik ned i videobiksen, lejede to videobånd, og gik hjem og 
overspillede dem til et blankt videobånd. Bents kunder kunne så leje et bånd med 
to film til éns pris. For at få plads til to film klippede han rulleteksterne af. "Dem er 
der alligevel ingen, der gider se", som jeg tydelig husker, at han sagde. Han gjorde 
sig ikke ulejlighed med at kopiere omslagene, men det ville være ubehøvlet at 
klandre ham for det; der fandtes ikke farvekopimaskiner dengang, og små private 
scannere med printer til computeren fandtes ikke engang i science fiction-film. 


Jeg husker tydeligt dagen, hvor jeg skulle besøge ham for at leje et bånd. I 1984 
havde jeg købt en fed, brugt Yamaha fire gears-knallert, der kunne køre 70 km/t, 
så det var intet problem at smutte ind til ham for at hente båndet - han boede 5 
km borte. Dengang fremstod blokkvarteret, hvor Bent boede, stadig nyt, selvom 
det var bygget i 60'erne, og man skulle lede langt efter en fremmedarbejder. I dag 
er det en ghetto med ballade og store sociale problemer. Men det er også en helt 
anden historie. 


Jeg bankede på døren, og Bents kone lukkede op. Hun viste mig døren til stuen, 
jeg gik ind, og der sad Bent i lænestolen lige foran fjernsynsapparatet, hvor en 
videofilm kørte. Eller skulle jeg måske hellere sige en video vo/dsfilm, som pæda- 


gogerne kaldte dem dengang. Selvom jeg var kommet ind, lod Bent filmen køre 
videre. På skærmen sås en kvinde, der havde parteret et lig. Hun tog ligdele ind 
eller ud af fryseren. Lidt senere gik hun rundt i byen og dumpede pakkerne i 
diverse skraldespande. Flere gange råbte Bent: "SE DER! SE, HVAD HUN GØR!" Han 
var ret ophidset. I mange år efterfølgende undrede det mig, hvilken voldsfilm jeg 
delvist havde set. Har du gennemskuet det? Det var naturligvis Abel Ferraras MS . 
45 aka "Angel of Vengeance", som på dansk video hed "Hævnens engel". I dag ejer 
jeg et eksemplar af den gamle danske udlejningsvideo, omend det er på VHS og 
ikke Betamax som dengang. 


Så gav Bent mig det bånd, som han syntes, jeg skulle se. Jeg havde ikke hørt 
noget om nogen af filmene, men Bent må jo have vidst, hvad der var godt, for de 
to film viste sig at være to mesterværker: HARD TIMES ("Med' de bare næver"), 
måske Charles Bronsons bedste film nogensinde, og THE DRIVER ("/ storbyens 
nat"). Begge er i øvrigt instrueret af W/a/ther Hill, men jeg tillægger det nu mere 
tilfældighedernes spil end Bents kendskab til denne klasse-kultfilminstruktør. 


Jeg husker ikke at rent faktisk sidde og se HARD TIMES, men jeg husker THE 
DRIVER. Jeg så den hjemme i stuen sammen med de gamle. Min far var ikke 
synderligt interesseret og læste bare avis, men min mor fulgte nok med til at 
bemærke, at filmen sluttede brat til allersidst. Båndet stoppede simpelthen. Bent 
havde jo godt nok sagt det der med, at han klippede rulleteksterne af, men jeg 
havde nu mine tvivl, om ikke have havde fucket op, og at filmen simpelthen 
sluttede for tidligt. Da jeg konfronterede ham med det, sagde han: "Wej nej 
sådan sluttede filmen". Der skulle gå 32 år, før jeg genså THE DRIVER og fik stillet 
min nysgerrighed om, hvorvidt båndet sluttede, før filmen gjorde eller ej. Jeg 
købte On-airs fine, danske DVD og … jo… min mistanke dengang i 1984 var god 
nok; Der manglede edderrøgme fem minutter af filmen. Sådan noget pis. Jeg 
overvejer at opsøge Bent og give ham en omgang tæsk. To og tredive års 
usikkerhed på grund af hans sløsethed. To og tredive år!!! 


Da Bent og jeg mødtes den efterfølgende dag på arbejdet - jeg har nok lånt 
båndet over en weekend - husker jeg, at vi snakkede om "Med de bare næver", og 
Bent sagde: "Det er en typisk Charles Bronson-film; han kommer ind med toget, 
ordner det han skal, og så stiger han på toget igen". Jeg gav Bent ret dengang for 
32 år siden, og det gør jeg også nu, tre årtier senere. Den film er satanedderøgme 
så god, at jeg får lyst til at se den nu igen. Ja, jeg får sgu lyst til et dobbeltprogram 
med filmene fra Bents gamle Betamax-piratbånd! 


Jeg ærgrer mig i dag over, at jeg ikke lånte flere "voldsfilm" af Bent. Han havde 
garanteret mange flere. Åhh, hvor er du i dag, Bent? Men hvorom alting er, så skal 
du have en stor tak for at have introduceret mig til Walther Hill og Charles Bronson. 





En hvilken som helst anden TV båndoptager 


Det ser sort ud 
for andre TV-båndoptagere 


Automatisk optagelse af 4 programmer på 


SONY BETAMAX SL-C7 KAN SOM DEN vilkårlige TV-kanaler - indenfor 14 dage. 
ENESTE TV-BÅNDOPTAGER HURTIGSPOLE 3 X hastighed, variabel slow motion, billede for 
MED BILLEDE PÅ SKÆRMEN TAKKET billedefremføring og stillbillede. Nem og fjerlet betje- 
VÆRE SIN OVERLEGNE TEKNIK ning med elektronisk relæ-styrede betjeningsknapper. 
Trådløs fjernbetjening. For slet ikke at tale om de 
kompakte Betamax-kassetter, der giver absolut 
bedste billedkvalitet. 
Tør De lade være med at satse på kombinationen 
af markedets overlegne TV-båndoptager og det mest 
fremtidssikrede video-system?  « 


Sony Betamax SL-C7 








En sammenligning mellem Betamax SL-C7 
og en hvilken som helst anden TV-båndoptager vil 
virke overbevisende. 

Hvor man på andre TV-båndoptagere må 
spole i blinde med sort skærm, hvis man vil finde en 
bestemt scene, viser Betamax SL-C7 scenerne med 
11 gange normal afspilningshastighed. 

Når man har fundet den ønskede scene, 
slipper man blot picture search knappen, og 

ASK Betamax SL-C7 
2 kører videre med 
VA normal hastighed. 
ag | Det er Sony's 
se Å U-indsløjfnings- 
/… system der gør denne 
FA hastighedsfunktion mulig. 
SMÅ U-indsløjfnings-systemet 
BY VS stammer direkte fra Sony's 
9 U-matic videomaskiner, og er 

/) da også det eneste system, der s ONY. 

anv! n 1 Oc ESS SEEEESEES 

vinvendes indenfor professionel — SONY BETAMAX. STANDARD I DE FLESTE 

En betryggende grund til at satse på netop HJEM INDEN LÆNGE. 
Betamax overfor Deres kunder. 

En yderligere sammenligning vil også falde 
ud til Betamax SL-C7's fordel: 








VIDEOCASSETTE RECORDER 








POETEN og 
LILLEMOR 


af Jørgen Mogensen 

JAMEN, DET ER SKAMN 

NU SKAL JEG LIIGODT SE, OM 
LOTTES RÆDSELSSERIER ER 
SØ GRUOPVÆKKENDE 

DET ER NATURLIGVIS IKKE RART, AT 
ARNOLD SVÆRMER. FOR GRU OG 


MEN JEG SYNES, VI SKAL LA HAM 
HA ET LILLE HJØRNE, AF OPSLAGS- 
TAVLEN TiL. BILLEDER AF SINE 

DET ER LISSOMOM 
DER GÅR NOGEN 
NUDE I HAVEN 


ÅRH, PJAT MED DIG, LILLEMOR! 
DET ER SIKKERT BARE EN 
GANSKE ALMINDELIG:"- 
CENA 





DET ER Jo 
GRUFULDT ? 
RÆDSELSFULDT ! 
SKRÆKKELIGT // 


HVAD ER DET DOG FOR NOGLE 
7 TEGNESERIER, I LÆSER MED 
AVUHYRER OG HALVTOPLØSTE LIG 

DEEP PURPLE: REDAKTØRENS FAVORITTER 


af Henrik Larsen 


Skønt bandets guldalder ligger langt tilbage har Deep Purple plantet sig solidt i 
den kollektive mediebevidsthed og ser ikke ud til at ville rokke sig derfra. Hvad 
var det første musiknummer, der blev trykket af i første afsnit, da kultsplatter- 
serien Ash vs Evil Dead tog verden med storm i 2015? Space Truckin, såmænd. 
Efterfulgt af Highway Star. Hvor cool er detlige? Så nej, Deep Purple er ikke just 
noget overset fænomen, redaktøren kan trække op af glemme-posen og prale af 
at have ”reddet”. Men Obskuriøst handler jo ud over det forsømte og marginalise- 
rede også om ”det vi holder af” som der stod på forsiden af nr. 10, for mange her- 
rens år siden (2006, for at være helt præcis). Og er det ikke netop det et fanzine 
går ud på, uanset hvilket et af slagsen? Det skulle jeg nok mene. 

Desuden skal selv den varmeste ild holdes ved lige. Historierne skal genfortælles. 
Det er rart og hyggeligt at se tilbage — og skulle en og anden ny læser blive fristet 
af min rablen til at checke bandet ud, så har artiklen tjent sit formål og lidt til. 

NB. Deep Purple er ;kke heavy metal. Ingen tvivl om, at de havde været tilbage i 
halvfjerdserne (1978-udgaven af Politikens håndbog rock betegner dem som 
”heavy metal rock”), men da jeg opdagede scenen i 1980'erne, var hegnspælene 
for det hårde allerede rykket markant. Den officielle kategori for bandet har lige 
siden været bluesbaseret hardrock. Imidlertid er heavyfolket ret inkluderende og 
skønt de formelt set ”kun” er hardrock, regnes bands som Deep Purple, Rainbow, 
UFO, AC/DC og Kiss traditionelt med til familien alligevel. De er gode nok. De er 
heavy nok. Respekt for rødderne. 


Her er for en god ordens skyld de besætninger som omtales i min artikel. 


Deep Purple Mark I (1968-69) 
Rod Evans: sang, Ritchie Blackmore: guitar, Nick Simper: bas, Jon Lord; tangenter, 
Jan Paice: trommer 


Deep Purple Mark II (1969-73, 1984-89, 1992-93) 
Jan Gillan: sang, Ritchie Blackmore: guitar, Roger Glover: bas, Jon Lord: tangenter, 
lan Paice: trommer 


Deep Purple Mark III (1973-75) 
David Coverdale: sang, Ritchie Blackmore: guitar, Glenn Hughes: bas, sang, Jon 
Lord: tangenter, lan Paice: trommer 


Deep Purple Mark IV (1975-76) 
David Coverdale: sang, Tommy Bolin: guitar, Glenn Hughes: bas, sang, Jon Lord: 
tangenter, lan Paice: triommer 


MACHINE HEAD (1972) 
Highway Star — Maybe I'm a Leo — Pictures of Home — Never Before — Smoke on the Water — 
Lazy — Space Truckin' 

Mark I pladerne er lidt for hippieagtige efter min smag, så jeg hopper direkte til 
næste besætning. And how! Mit første Mark II favoritalbum er et stinkende 
konventionelt valg, egentlig lidet passende for en redaktør af Obskuriøst. Jeg 
burde være søgt provokationen og valgt noget knasende kontrært! Som f.eks. 
Concerto for Group and Orchestra (1969) eller Who Do We Think We Are (1973). 
Men ved I hvad: Nogen gange er det oplagte svar det rigtige. 

Hvis /» Rock (1970) er det mest banebrydende og rå eller ”heavy” om man vil og 
Fireball(1971) det mest varierede, et album, hvor man virkelig kan gå på 
opdagelse i de ”dybe skæringer”, er Machine Headdet mest konsistente. Det er, 
fra start til slut, en totalt fedt oplevelse og føles meget organisk i produktionen. 
Nuvel, som med alle andre Deep Purple albums kan man slå ned på svagheder: 
Maybe V'm a Leo er relativ set en tynd affære; ditto Never Before (og et kikset valg 
af første single-udspil). Lazy nørkler måske lidt for længe i introen. Men det er 
bagateller. Jeg mener… Smoke on the Water, ikke sandt? 

En af grundene til min begejstring for Machine Header sikkert genkendelsens 
glæde: hele fire skæringer fra albummet optræder på Made in Japan, hvor de får 
tilført ekstra energi og musikalsk virtuositet (se nedenfor). 

Nyere genudgivelser tilføjer en single b-side, balladen When A Blind Man Cries. 


MADE IN JAPAN (1972) (live album) 
Highway Star — Child in Time — Smoke on the Water -— The Mule — Strange Kind of Woman — 
Lazy — Space Truckin' 

Tvivlsom vandrehistorie: Jeg læste i et musikblad fra 1980erne, at når et 
håbefuldt dansk band skulle indsende et demobånd til pladeselskaberne og var i 
forlegenhed med godt materiale, så overspillede de bare nogle skæringer fra 
Made in Japan. Hvis sandt, siger det noget om, hvor provinsielle vi var, dengang. 

Made in Japan er et af de bedste live-albums nogensinde, hardrock eller i det 
hele taget. Cremen fra de tre foregående studiealbums får ekstra skrue med lange 
solo-forløb og andre påfund. Ikke at resultatet er noget udsyret lal, tværtimod er 
bandet totalt fokuseret og disciplineret. Det handler om musik og sammenspil; 
alle bidrager til festen uden at køre sololøb. Sang- og guitarduellen mellem lan 
Gillan og Ritchie Blackmore på Strange Kind of Woman er legendarisk. Gillans 
præstation på Child in Time er definitivt; hvert eneste høje skrig sidder lige i 
skabet. Jon Lord går komplet agurk på orglet i Space Truckin, der strækker et rock- 
nummer på knap fem minutter til tyve (med citater fra bl.a. Fireballnummeret 
Fools undervejs). Det er smukt, det er stort, det er monumentalt. 

Og så består Made in Japan endda blot af udvalgte klip fra en Japan-turné - som 
snapshots fra et fotoalbum. De komplette koncertoptagelser er alle af samme 
høje kvalitet. Det kan næsten blive for meget at komme igennem! En enkelt op- 
tagelse, Black Night, slap ud som b-side og blev hurtigt antologiseret på diverse 
opsamlinger, allerede i bandets første levetid. I 1993 kom 3-cd bokssættet Z/ve in 
Japan, der medtog næsten alt. I 2014 fulgte et komplet sæt, med tonsvis af ekstra 


sager oveni hatten. Førstnævnte er helt fin; det andet har jeg ikke hørt. Der kom 
også en jubilæums-udgave i 1998, jeg desværre må advare imod. Materialet er 
både remixet og sammenklippet til én fortløbende koncert. Hærværk. 


MARK I & Il (1973) (opsamling) 

Mark I: Hush - Mandrake Root - Why Didn't Rosemary? - Hey Joe - Wring That Neck - 
Emmaretta - Help! - Chasing Shadows 

Mark II: Black Night - Speed King - Strange Kind ofWoman - Into the Fire -When a Blind Man 
Cries - Smoke on the Water - Woman from Tokyo - Highway Star (live) 

Jeg faldt over dette dobbeltalbum på et loppemarked i Roskilde, cirka 1989. Alle 
mine plader er for længst gået tabt. Der findes ingen cd udgivelse og uden 
egentlige rariteter kan titlen kan vel også siges at være diskografisk overflødig. 
Jeg kunne have klippe-klistret min egen kopi ud fra eksisterende albums, da jeg 
for nogle år siden genoptog heavyrock samleriet, og det ville være det. I stedet 
bed jeg tænderne sammen og opstøvede en kassette-båndudgivelse (på 
hedengangne musikmarkedsplads GEMM) som jeg købte og overspillede til 
harddisken (det var før min båndoptager brød sammen, ak ja). Skramlen, susen og 
knitren så det baskede… og tilfredsheden ved at eje noget ”autentisk". 

Ikke at jeg fandt albummet autentisk — dengang. Halvdelen var Mark I materiale 
som jeg stort set var ubekendt med og det føltes totalt mærkeligt at lytte til deres 
cover udgaver af Hey Joe (ja, jeg ved godt, det ikke var en Hendrix komposition) 
og Help! Med Mark II materialet var jeg på sikker grund. Alligevel forblev jeg 
lunken overfor Mark /& II. Måske anså jeg det for en piratudgivelse — omslaget er 
meget grimt og ”billigt”. 

Som sagt diskografisk ligegyldigt. Men er du til Deep Purple og finder dobbelt- 
lp'en på et loppemarked i dag, så køb den alligevel. Det er god musik. 


STORMBRINGER (1974) 
Stormbringer - Love Don't Mean a Thing - Holy Man - Hold On - Lady Double Dealer - You 
Can't Do It Right - High Ball Shooter - The Gypsy - Soldier of Fortune 

Mark III tiden er en blandet affære. Bandet vandt ny succes, men havde mistet 
den gamle synergi og fik kun indspillet to studiealbums, før Ritchie Blackmore 
skred og smækkede med døren efter sig. Af disse får Stormbringernæsten altid 
høvl for at være en skravlet opfølger til Zurn (udgivet samme år), af uransagelige 
årsager stadig en anmelder-darling. indrømmet, der er nogle rædselsfuldt funk på 
pladen som er domineret af David Coverdale og Glenn Hughes, på bekostning af 
de andre; ikke så sært, at Blackmore kvittede. Men samlet set er Stormbringer 
bedre. Produktionen for eksempel. Mere fyldig, hvor Burner bassvag og generelt 
blodfattig. Og hvor kun titelnummeret og det spøjse instrumental-stykke A' 200 
fra Burn rigtig holder i dag, har Stormbringer… well, skal vi se på det sammen? 

Pladen åbner med titelnummeret Stormbringer ligesom forgængeren gjorde 
med Burn og er (som dette) en energisk, heavy sag. Klart bedste skæring! Så ryger 
den gode stemning durk i håndvasken med et slattent funknummer, Love Don't 
Mean a Thing. Holy Man, sunget af Hughes, overrasker positivt. Det lyder ganske 
vist ikke som Purple, men er en glimrende ballade. Hold On er mere usselt funk. 


Lady Double Dealer, en hård og hurtig sag, pladens anden klassiker. You Can't Do 
It Right… jeg begynder at hade Coverdale. Highball Shooter har noget af den 
gamle Purple lyd og et langt orgelforløb af Jon Lord som ellers har været ret 
stilfærdig, men nummeret er jammerlig kedeligt. The Gypsy er okay. Soldier of 
Fortune, endnu en ballade, bliver klistret foredraget af Coverdale som siden hen 
skulle excellere med lignende rollefigurer i sit eget band Whitesnake: slidte blues- 
mænd, vagabonder, lykkeriddere som strejfer fra kvindefavn til kvindefavn, 
livstrætte, men stadig liderlige. Yeah. På positivsiden leverer Blackmore en virkelig 
smuk solo. Stormbringerer ikke fantastisk, men kunne være langt værre. 


24 CARAT PURPLE (1975) (live album/opsamling) 
Woman from Tokyo -— Fireball — Strange Kind ofWoman (live) — Never Before — Black Night 
(live) —- Speed King — Smoke on the Water (live) — Child in time (live) 

Hvis man er en af disse minimalister, der hader store diskografier og insisterer på 
kun at eje et enkelt opsamlingsværk pr. kunstner — i dette tilfælde Deep Purple 
Mark II - er dette album svaret. Hvad får man: den ubeskårne Speed King; da /n 
Rock(1970) udkom i USA, måtte amerikanerne undvære den fede feedback-intro; 
nu til dags en historisk fodnote, da alle cd udgaver mig bekendt er ens, men 
tilbage i 1975 en klar bonus. Der er Woman from Tokyo, eneste klassiske skæring 
fra Who Do We Think We Are (1973). Der er Fireball som rocker sejt og Never 
Before som… ikke rigtig gør. Igen, et mærkværdigt valg til single. Lige meget, for 
albummet inkluderer også hele tre, uforkortede, skæringer fra Made in Japan plus 
b-siden Black Night fra samme koncert-turné. Det er klasse tråd og en hel lille 
alternativ udgave af dette fantastiske live album. 

Der er kommet ca. en million Deep Purple opsamlinger siden 1975. 24 Carat 
Purple holder stadig distancen. 


MADE IN EUROPE (1976) (live album) 
Burn — Mistreated — Lady Double Dealer — You Fool No One — Stormbringer 

Bandets opløsning i marts 1976 var måske nok (indtil 1984) slutningen på Deep 
Purple, men betød samtidig begyndelsen på en strøm af arkivalsk materiale og 
heldigvis for det. Nogle af disse albums står fortsat stærkt i diskografien, mens 
andre er blevet overhalet af nyere, mere komplette udgivelser. 

Made in Europe var den første ”posthume” titel, et udvalg af koncertoptagelser 
med Mark III (et udvidet sæt kom i 1993 som Mk ///: The Final Concerts). Glimrende 
præstationer af bandet; højdepunktet så afgjort Mistreated. På Burnen ret 
kedelig affære, der imidlertid vandt status som klassiker live; her som på andre, 
samtidige optagelser, fuld af liv og energi. Såvel Rainbow som Whitesnake havde 
senere nummeret i deres respektive koncertsæt. 


LAST CONCERT IN JAPAN (1977) (live album) 
Burn — Love Child — You keep On Moving — Wild Dogs - Lady Luck — Smoke on the Water — 
Soldier of Fortune —- Woman from Tokyo - Highway Star 

Deep Purple har alle dage været super professionelle. Tekniske skandaler er 
nærmest ikke-eksisterende. Who Do We Think We Are(1973) savner fokus. Come 

Taste The Band (1975) er en misforstået øvelse i funk, S/aves and Masters (1990) en 
ufordøjelig sirupmasse af lyd. 7he Battle Rages On (1993), Blackmores allersidste 
med drengene, kører på fælgene rent kreativt. Hvilket dog ikke forhindrer 
bemeldte albums i at fungere musikalsk. Men naturligvis gemmer der sig et sort 
får i et hjørne af diskografien. Det gør der altid. 

Lad mig her bekende en svaghed for musikalske biluheld. Albums, hvor de 
involverede klart burde have vidste bedre. Fra den hårde rock kan nævnes Kiss: 
Music from The Elder, Celtic Frost: Co/d Lake, Black Sabbath: £orn Again, Judas 
Priest: Zam /t Down. 

Last Concert in Japan var et af de mange udgivelser som kom, efter bandets 
opløsning, hvor det for pladeselskaberne gjaldt om at fodre Deep Purple fans 
med godbidder fra arkiverne, så at de rare grunker fortsatte ville rulle ind. Titlen 
refererer naturligvis til det legendariske Made in Japan koncertalbum, hvilket er 
hybris, så det basker. Zastligger meget, meget langt fra denne guldstandard. 

Lidt baggrund: Mod slutningen af 1975 var Deep Purple et band i dyb krise. 
Profilen flimrede, publikum tog kun afmålt imod det nye materiale, skrevet uden 
Ritchie Blackmore, og såvel den nye guitarist Tommy Bolin som bassisten Glenn 
Hughes sloges med narkotikamisbrug. Zast Concert in Japan, indspillet i Tokyo 
december 1975, dokumenterer derouten. Producenten gør ikke tingene bedre 
ved at kludre i sangens rækkefølge (f.eks. en stump af Soldier of Fortune påklistret 
slutningen af Smoke on the Water), men tingenes tilstand er åbenlys. I følge 
overleveringen havde Bolin sovet på sin guitararm tidligere på dagen; muligvis 
var der et dårligt fix involveret, armen var i hvert tilfælde følelsesløs. 

Albummet bør opleves gennem hovedtelefoner, hvor det resulterende, bizarre 
lydbillede er mest tydeligt. Der lægges ud med Burn, et sikkert hit og sikkert 
leveret… men hvad er det? Hvor er guitaren? Jo, den ligesom bare skramler svagt 
i baggrunden. Det er Jon Lord som trækker læsset og første solo er en orgel-solo. 
Bolin kommer op til overfladen senere, men skaden er sket. Undervejs skriger og 
skaber David Coverdale sig ved præsentationerne, den krukke, og vel jubler det 
japanske publikum høfligt (alt andet ville vel være utænkeligt), men der er noget 
desperat over seancen. Det er Deep Purple som ringvrag. 

Bolin overrasker positivt med solo-nummeret Wild Dogs som han synger på og 
materialet fra Come Taste The Band står sig relativ bedst. En udvidet genudgivel- 
se, This Time Around! Live in Tokyo (2001), giver efter sigende et bedre samlet 
indtryk… det kan også kun gå den vej. For at være fair, skal det yderligere noteres, 
at Tommy Bolin på sine stabile dage varen strålende guitarist, også live med Deep 
Purple. Det er bare ikke nær så god en historie som et katastroferæs mod helvede. 


POIWERHOUSE (1977) (live album/opsamling) 
Painted Horse — Hush — Wring That Neck — Child in Time — Black Night — Cry Free 

Det var en dag, jeg bladrede plader i et butikscenter i Kalundborg. Året var 1986. 
Centret lå vist et sted mellem Kordilgade og Nygade; jeg gik forbi forleden (marts 
2018) og spejdede forgæves efter pejlemærker til hukommelsen. Men jeg havde 
jo også været væk en halv menneskealder. Anyway, der stod den unge redaktør 


og studerede pladeomslag, i kassen med heavyrock. Der var stærkt nedsatte 
albums af Saxon og Accept som ingen gad købe (heller ikke jeg); i dag ville de 
formodentlig være en del penge værd. Pludselig dukkede Powerhouse op. Power- 
house, hm, dem kendte jeg ikke. Nå nej, det var albummets titel — jeg havde 
fundet en arkivalsk udgivelse med Deep Purple. 

To udmærkede studiefraklip, Painted Horse og Cry Free, flankerer tre opvarm- 
ningsnumre fra 1969-koncertalbummet Concerto for Group and Orchestra 
(inkluderet på nogle cd udgaver af dette) samt, nok en gang, live b-siden Black 
Night fra Made in Japanturneen. 

Albummet er i dag overflødiggjort, ved at materialet er blevet fordelt som 
bonusnumre på diverse genudgivelser. Sådan går det. Powerhouseer kun 
udkommet på cd et sted i verden, nemlig Japan. Jeg har det selvfølgelig. 


THE DEEP PURPLE SINGLES A'S & B'S (1978) (opsamling) 
Hush — One More Rainy Day — Emmaretta - Wring That Neck — Hallelujah — April part 1 — 
Black Night — Speed King (piano version) — Strange Kind ofWoman — I'm Alone —- Demon's 
Eye — Fireball 

Ifølge Wikipedia kom albummet først på cd i 1993, udvidet med diverse ekstra 
numre, men jeg har rent faktisk det oprindelige som cd udgivelse fra Australien. 
Wikipedia har sine begrænsninger — hvilken overraskelse. Singles A's & B's er en 
glimrende samling af Mark I og II materiale. 


LIVE IN LONDON (1982) (live album) 
Burn — Might Just Take Your Life — Lay Down, Stay Down — Mistreated — Smoke on the Water 
- You Fool No One 


Endnu en arkivalsk udgivelse, denne gang af en koncert fra maj 1974, med en 
relativ uprøvet Mark III besætning. Materialet reflekterer logisk nok det aktuelle 
Burn (februar 1974). Glimrende musikalsk og David Coverdale er knap så 
irriterende som på kronologisk senere optagelser, selvom hans selvhævdende 
attitude stikker frem i slutningen af Smoke on the Water (humoristisk præsenteret 
af Jon Lord), hvor han kører nogle hæslige vokale improvisationer. Det, Live in 
London imidlertid var mest berømt for, dengang, var at koncerten havde 
inkluderet en udgave af Space Truckin, der var så lang, at udgiverne måtte droppe 
den fra albummet. Tidens kendte liveudgaver (fra hhv. Made in Japan og 1980- 
udgivelsen /n Concerl) lå på ca. 20 minutter, i sig selv temmelig heftigt. Men 
denne her var altså længere endnu, nemlig 30 minutter, en hel halv time. Wow. 

Der skulle gå mange år, før den legendariske indspilning udkom på cd. Det var i 
2003 og jeg glædede mig vildt. Ak ja. Som så ofte med legender kan realiteterne 
bag være skuffende. (Hvis rettighedshaverne til The Beatles nogensinde slipper 
syresporet Carnival of Light løs, vil det kollektive suk fra skuffende fans verden 
over formodentlig kunne registreres på Richter-skalaen.) 

I de gode gamle Mark II dage var Space Truckin' live at betragte som en musikalsk 
opdagelsesrejse. Bandet skyndte sig at afvikle det egentlige nummer, på de 
konventionelle 4-5 minutter; resten af de ca.15 bestod af jam forløb, guitar og 


orgel-solo sekvenser med mere; kort og godt organiseret kaos. Vægten lå altid på 
det musikalske. 

Jeg har allerede stukket lidt til Coverdale. Sagen er den, at han (oftest) var 
røvirriterende som frontmand til bandets koncerter, hvor han pustede sig op og 
kørte primadonna-trip. (Manden holder tydeligvis af rampelyset.) Skønt der 
sagtens kunne være rabalder i bandet bag kulisserne, dengang lan Gillan sang for, 
var indtrykket af Deep Purple Mark II live altid et sammensvejset ensemble. Well, 
Coverdal ødelægger det første kvarter af Space Truckin' her med sine vokale 
improvisationer. Så holder han omsider kæft, men det er ligesom om gassen er 
gået af resten af bandet, der humper usikkert over målstregen. Og nu ville jeg 
ønske, at jeg kunne have beholdt min legende om denne mind b/owing halve 
times udgave, der altså var knap fantastisk i virkeligheden. 


PERFECT STRANGERS (1984) 
Knocking At Your Back Door - Under The Gun - Nobody's Home — Mean Streak — Perfect 
Strangers — A Gypsy's Kiss — Wasted Sunsets — Hungry Daze 

Mark II genforeningsprojektet Perfect Strangers var det aktuelle Deep Purple 
album, dengang jeg begyndte at lytte til heavyrock. Hvis jeg skal være helt ærlig, 
har jeg altid fundet det svagt. Produktionen er kold og digital (firser-studieæstetik 
for fulde gardiner) og bortset fra Knocking At Your Back Door og titelnummeret er 
sangene tynde. Derfor er det selvfølgelig stadig fedt, at de gamle drenge kan 
endnu (en vinkel, jeg savnede i 1984, hvor jeg var ubekendt med bandets 
bagkatalog), og det er under alle omstændigheder en vældig professionel affære. 
Ingen falden på røven her. Gillans stemme er intakt og Blackmore leverer 
fantastiske soli, især på den ellers klæge ballade Wasted Sunsets og b-side 
skæringen Son of Alerik, inkluderet på remaster-udgaver af albummet. 

Apropos bonus, så var der et nummer mere på kassette og cd-udgaven af 
Perfect Strangers, Not Responsible, hvilket jeg ikke anede, da jeg bad en 
kammerat overspille albummet til bånd. Den samlede spilletid overskred de 
magiske 45 minutter, med det resultat, at jeg den dag i dag, når albummet når til 
dertil, instinktivt sidder og venter på at musikken forvrænges og brat går i stå. 

Nostalgi er en sjov ting. Svagt eller ej, så er Perfect Strangersen del af min 
historie, et af ”mine” albums. 


THE HOUSE OF BLUE LIGHT (1987) 
Bad Attitude — The Unwritten Law — Call of the Wild — Mad Dog — Black & White — Hard Lovin" 
Woman — The Spanish Archer — Strangeways — Mitzi Dupree — Dead or Alive 

Lidt mere poppet end forgængeren og ligesom den ret ujævn. Modsat Perfect 
Strangers var Houseikke en fælles studieproduktion; bandets medlemmer 
nøjedes med at sendte bånd til hinanden, det læste jeg i hvert tilfælde i Metal 
Hammer. Højdepunkter: The Spanish Archer (Blackmores leads er fantastiske), det 
spøjse blues nummer Mitzi Dupree og den hårdt rockende Dead or Alive. 

Jeg så bandet live i Malm& Isstadion 25. februar 1987, sammen med nogle 
kammerater. Vi var kørt derover i et folkevognsrugbrød. De musikalske detaljer er 
forduftet, men jeg husker stadig benovelsen ved at stå så tæt på mine helte, især 





Ritchie Blackmore (jeg var startet som Rainbow-fan). Blackmore stod for sig selv 
aftenen igennem og så sur ud i sin sorte læderjakke. Han kom dog med ud og gav 
ekstranummer (Black Night), noget som langt fra var en garanti under den turné. 


NOBODY'S PERFECT (1988) (live album) 

Highway Star — Strange Kind ofWoman — Perfect Strangers — Hard Lovin"Woman — Knocking 
at Your Back Door — Child in Time — Lazy — Black Night - Woman from Tokyo — Smoke on the 
Water — Hush (live i studiet) 

Koncertalbummet Wobodys Perfectfik på hatten af mange anmeldere, da det 
udkom. Og jo, man kører på rutinen, de lange instrumentale forløb er fortid og de 
nye udgaver af de gamle travere kan skurre fælt i øregangen hos dedikerede fans. 
Det er alt sammen rigtig nok. Også her er jeg imidlertid farvet af nostalgien, for 
jeg oplevede for anden (og formodentlig sidste) gang bandet live, da de kom til 
Danmark, i Valby Hallen 27. september 1988. Det er næsten som at være der selv, 
når jeg lytter til cd'en og kan jeg sidde og nusse min officielle Deep Purple hals- 
klud som mirakuløst har overlevet talrige flytninger og oprydningstrips imens. 

Den oprindelige udgivelse var et gedigent, med unikke numre på både LP og 
kassette i forhold til cd'en. Et remasteret cd-sæt (1999) inkluderer hele svineriet. 


SCANDINAVIAN NIGHTS (1988) (live album) 
Wring That Neck — Speed King- Into the Fire — Paint it Black —- Mandrake Root — Child in Time 
— Black Night 

Jeg runder af med denne dobbelt cd som var første udgivelse af arkivalsk live- 
materiale efter genforeningen og ironisk nok noget af det sidste hårde rock, jeg 
købte i mange år. Scandinavian Nights er en optagelse fra Stockholm 1970 
(genudgivet i omarbejdet form som Live in Stockholm 2005). Jeg fandt den, 
netop udkommet, i HMV på Strøget og var begejstret: mere klassisk Mark II. Og et 
sæt som inkluderede et cover af Rolling Stones klassikeren Paint it Black. Wow! 

Tja, ”Paint it Black” viste sig at være en kæmpe lang jam alene over riffet fra 
Stones. Unge Larsen var skuffet. I det hele taget indeholdt cd sættet nogle 
uhyrligt lange numre, både Wring That Neck og Mandrake Root i omegnen af en 
halv time. Child in Time var ”kun” på 20, hvilket stadig er 7 min. mere end den 
klassiske udgave på Made in Japan. Man kunne nemt føle sig udmattet efter en 
gennemlytning. Og det gjorde jeg og det var jeg. 

Ja, det blev kun til den ene gang. Før nu. Dvs. jeg genkøbte sættet for en 8-10 år 
siden, hvor det røg ind på reolen til resten af Deep Purple samlingen. Da jeg i 
vinters trak det ud igen, i forbindelse med denne artikel, vankede der en 
forskrækkelse: de to cd'er var belagt med en bronze-farvet hinde, hvilket betyder 
at skiverne er ramt af en slags nedbrydningsproces. Så meget for det medies 
uforgængelighed. Nå, det lykkedes mig at rippe en digital backup. Fremover er de 
gule skiver og boksen de kom i kun til pynt. No problem. Da ingen djævel er til 
fysiske medier nu om dage anyway, betyder det bare, at jeg er enormt hip. 

P.S. Min interesse for det aktive band Deep Purple stopper efter 1993. Steve 
Morse er en fin fyr og dygtig på spaden, men han er ingen Ritchie Blackmore. 


EN UDSØGT BLODIG BUKET 
af Henrik Larsen 


Shutter Island 

USA 2009. Instruktion: Martin Scorse- 
se. Blu-ray, Paramount, DK. Widescreen 
2.35:1. Spilletid ca. 138 min. 


Jeg købte et fladskærms-tv i maj 2017. 
Efter tretten års trofast tjeneste var mit 
40 kg tunge fjernsyn (triniton billedrør) 
blevet fælt ulden i detaljen. Jeg mod- 
tog ikke længere tv-kanaler, for det 
analoge signal var slukket. Og anskaf- 
felse af en blu-ray afspiller, noget, jeg 
havde drømt om længe, ville være 
spild af penge, da billedrøret slet ikke 
kunne tackle den højere opløsning. 
Det var min halvtreds års fødselsdag 
den måned og hvis ikke man skal give 
sig selv en stor gave der, hvornår så? 
Som sagt som gjort. Et greb ned i 
tegnebogens dyb og jeg var for alvor 
kommet ind i det 21. århundrede, med 
39 tommers digitale herligheder. Der 
skulle fravælges meget oversmart 
filterstads i menuerne, før at mine 
analogt opdragne øjne holdt op med 
at bløde, men så var jeg også tilfreds. 
Næste skridt: ny afspiller. Alle mine 
dvd-maskiner havde opgivet ånden. 
Situationen var kritisk. Heldigvis skulle 
en kammerat afhænde sin blu-ray 
(modellen manglede vist et bestemt 
lydudtag) og jeg købte den for et 
symbolsk beløb. Dvd-delen var godt 
nok permanent låst til region 2; til 
gengæld inkluderede maskinen både 
internet og harddisk. Ren bonus, med 
det lille aber dabei, at nutidens digitale 
optagere har fået fjernet muligheden 
for at overføre det optagne til andre 
medier. Hvilket ligesom begrænser 
funktionaliteten, efter min mening. 





Nå, redaktøren er ved at være en 
halvgammel støder og sådan nogle 
kan jo godt lide at sidde og kværulere 
over samfundets forfald i stedet for at 
forsøge at finde sig til rette, har jeg 
ladet mig fortælle. Så nok brok og på 
med den positive attitude, Larsen! 


Shutter Island fortæller historien om 
den garvede politimand som ankom- 
mer til en lille isoleret ø, for at opklare 
et mysterium, et plot som efterhånden 
må siges at være solidt gennemprøvet. 
I dette tilfælde er øen hjemsted for en 
skummel sindssygeanstalt (den slags 
institutioner er altid ufattelig skumle 
på film; det ville være rart for en gangs 
skyld at opleve en, der var lys og venlig 
som kontrast til de kvæstede sind, den 
husede, i stedet for at komplementere 
dem). En barnemorderske brød ud og 
er forsvundet (på en ø!). Alle: læger, 
sygeplejersker, vagter og indsatte 
synes at ruge over en hemmelighed, 
der går dybere end blot en enkelt 
patients forsvinden og politimanden 
Teddy, spillet af Leonardo DiCaprio, 
indser hurtigt, at sagen er urimelig 
speget. Samtidig bokser han med sine 
egne problemer i form af migræne- 
anfald og flashbacks til 2. verdenskrig, 
sidstnævnte forstærket af, at en af 
anstaltens læger, spillet af Max von 
Sydow (der har haft roller som gamle 
luskede mænd lige så længe, jeg kan 
huske tilbage) er tysker. 

Filmen er fantastisk kedelig (så meget 
for redaktørens positive attitude); jeg 
måtte bruge to forsøg på at få set den 
tilende. Hvad hjælper det så, at skues- 
pillerne gør, hvad de kan med deres 


roller og at produktionen er i top. 
Historiens store twist bliver signaleret 
alt for tydeligt fra starten af; selv med 
en spilletid på over to timer føles dette 
forceret. Anbefales kun, hvis man er 
desperat efter økuller-gys. 


Day of the Dead -— The Beginning 
Day of the Dead: Contagium. USA 
2005. Instruktion: Ana Clavell. Dvd, 
Atlantic, SE. Widescreen 1.85:1. 
Spilletid ca. 100 min. 


Zombie-genren er blevet populær 
igen, både som film og tv-serier, 
tegneserier m.v.. Og hurra for det. At 
ikke alt, der stønner og stavrer er lige 
fantastisk, må man så tage med. 

George A. Romero (1940-2017 RIP) 
opfandt som bekendt den moderne 
zombiefilm og hans værker blev fulgt 
af horder af fortolkninger og efter- 
ligninger. italienernes opnåede for 
fleres vedkommende selvstændig 
klassiker-status (Lucio Fulcis zombie- 
kvartet f.eks.). Af nyere film direkte 
inspireret af mesteren holder det 
amerikanske 2004-remake af Romeros 
Dawn ofthe Dead ok, selvom det ikke 
helt kan måle sig med originalen. 

Andre… suk. John Russos hærværks- 
udgave af Wight ofthe Living Dead 
(1968) samt fortsættelsen Children of 
the Living Dead (2001) bør undgås for 
enhver pris. Og imod al sund fornuft 
eksisterer der både en (såkaldt) fort- 
sættelse og ikke mindre end to (!) 
separate remakes af Romeros 1985- 
senklassiker Day ofthe Dead. Det er 
fortsættelsen fra 2005 som redaktøren 
har pint sig selv med denne gang. 





Efter en rodet prolog i et militærhospi- 
tal, hvor zombie-plagen er brudt ud og 
hele lortet bliver stoppet på den hårde 
måde, møder vi nogle ”teenagere” fra 
en sindssygeanstalt. Staten havde 
praktisk nok genbrugt hospitalets 
bygninger. (Og jeg må æde mine ord i 
mig igen fra den foregående anmeld- 
else, for anstalten her er faktisk, mod- 
sat den gotiske klods af en bygning i 
Snapper Island, rimelig normal… om 
end lidt lurvet, velsagtens grundet 
filmens ikke-eksisterende budget). De 
finder en beholder med zombie-virus 
som militæret havde overset, åbner 
den og bliver naturligvis smittede. 

Desværre forvandles de ikke bare 
sådan lige til zombier, de undergår en 
slags mutationsproces og samtidig en 
voldsom identitetskrise… to be or not 
to be… dead… og vel gnaskes der 
sultent i mogle mennesker undervejs, 
men tempoet er pinagtigt langsomt 
og skuespillet gennemført usselt. 

Day ofthe Dead — The Beginning har 
absolut intet med forlægget at gøre (til 
gengæld kan instruktøren have skelet 
til Zeturn ofthe Living Dead fra 1985, 
jf. zombiesygen som biologisk våben). 
Det eneste gode ved den anmeldte 
dvd udgave er et totalt fedt omslag. 


Zombieland 

USA 2009. Instruktion: Ruben 
Fleischer. Blu-ray, SPHE Nordic,.DK. 
Widescreen 2,40;1. Spilletid ca. 88 min. 


Skønt man allerede hos Romero kunne 
finde en del (galgen)humor og satire 
er den egentlige zombie-komedie af 
ret ny dato. Jeg tror, det startede med 

Shaun ofthe Deadfra 2004. Modsat 
denne meget britiske komedie, hvor 
det hele nok skal løse sig, hvis man 
bare når hen til pubben, foregår den 
amerikanske Zombieland i en verden, 
hvor civilisationen er brudt sammen 
for good. Nørden ”Columbus” (Jesse 
Eisenberg), bissen ”Tallahassee” 
(Woody Harrelson) og to unge piger, 
de samler op (Emma Stone, Abigail) 
rejser gennem et spøgelseslandskab, 
rodløse, uden klare mål. 

Filmen kommenterer kærligt-ironisk 
på wildwest-kulturen eller den ame- 
rikanske drøm i ekstrem udgave: Mig 
og min tøs og et par buddies, en sej 
terrænfræser og bagagerummet fuld 
af automatvåben, mod alle de andre 
røvhuller. Måske overdriver jeg lidt og 
rollesammensætningen følger ikke 
mønstret eksakt, men noget derhenad. 

Hvad Zombieland har til fælles med 
Shaun er balancen mellem den humo- 
ristiske tone på den ene side og og 
zombie-epidemien som seriøs trussel 
på den anden. Jeg synes, det uhygge- 


lige fungerer bedre her end hos Shaun. 


Forfaldets gru blev skildret enkelt, men 
effektivt med scener af efterladte biler 
på motorvejene og gabende tomme 
bygninger, der ganske vist ikke altid 
viste sig at være lige tomme. 

Heltenes roadtrip fører dem blandt 
andet til Hollywood, hvor de crasher 
Bill Murrays luksusbolig. Jeg forven- 
tede et gag med en zombie, der skulle 
forestille Murray og ganske rigtigt, 
men det var fandeme den ægte Bill 
Murray som gav gæsteoptræden, kom- 
plet med Ghostbustersreferencer! 

Zombieland kan virke lidt uforløst i 
handlingen, hvilket skyldes, at projek- 





tet startede som piloten til en tv-serie 
og det kan du læse mere om på nettet. 
Ellers er det glimrende underholdning. 


Survival of the Dead 

USA 2009. Instruktion: George A. 
Romero. Blu-ray, Atlantic, DK. Wides- 
creen 2.35:1. Spilletid ca. 86 min. 


George A. Romeros comeback som 
zombiefilminstruktør, efter mange års 
tavshed, vakte stor glæde blandt os 
genrefans. Men holdt produktet? Jeg 
anmeldte Zand ofthe Deadi Obskur- 
jøstnr. 10 (2006) og skrev bl.a.: 


729. juli 2005 var jeg til premieren i 
Palads på den da nyeste zombie film 
fra George A. Romero … i selskab 
med fem andre fra fanzine/filmsamler- 
scenen. Vores forventninger var store 
og blev bestemt ikke skuffede. Land er 
god, ingen diskussion. Det er den mest 
actionmættede af Romeros fire zom- 
biefilm … Magtbalancen mellem de 
sidste mennesker og zombierne er vel 
nok filmens egentlige omdrejnings- 
punkt, med dens talrige referencer til 
nutidige politiske forhold.… Romero 
har et budskab, han skal afmed og 
henfalder nogle gange til at bøje 
tingene lidt for meget ineon.… Det 
kan ikke nægtes, at personerne … er 
noget kliché-prægede, men de virker 
dog plausible og i adfærd mere rati- 
onelle end i Dawn remaket.” 


Andre anmeldere var mere forbehold- 
ne og Romeros lidt omstændige for- 
tælling om kulturers forfald opnåede 
nær fra samme popularitet som den ny 


tids brølende amok-zombier, jf. 
remaket af Dawn ofthe Dead (2004) 

I næste film var ambitionerne skruet 
ned. Han slap den løbende saga om en 
verden regeret af kadavere, for i stedet 
at skildre en frisk zombie-epidemi, 
oplevet af nogle lokale unge, gennem 
håndholdt kamera. Diary ofthe Dead 
(2007) lød så tilpas kedelig, at jeg 
zoomede ud og den medieomtale, 
Romeros sidste genrefilm, Survival of 
the Dead, fik, fristede heller ikke til 
nærmere undersøgelse. 

Men så stod jeg der i Accord, Lyngby, 
december 2017 og chekkede deres 
reol med horrorfilm og hvad dukkede 
op, jo, Survivalpå blu-ray. Så skidt da. 

Og lad mig straks melde ud: filmen 
fortjener ikke sit bundskraber-rygte. 
Svagere end den klassiske trilogi? Klart 
nok. Stinkende dårlig i sig selv? Nix. 


Survival ofthe Dead følger en lille 
fasttømret gruppe af soldater som 
deserterede, da zombierne fik over- 
taget, og en ung knægt, de har samlet 
op. Gennem internettet (end ikke 
dommedag kan lukke det ned) får de 
nys om Plum Island, et ø-paradis uden 
zombier, hvor gæster (læs: flygtninge) 
er velkomne. Det lyder næsten for 
godt til at være sandt. 

Øen eksisterer virkelig og idyllisk 
tager den sig ud, men den vrimler altså 
med zombier, hvilket jo sjældent er 
befordrende for turismen. Gruppen 
lander på kysten efter en del strabad- 
ser (der er røget et par rejsedeltagere 
undervejs). Nu er de havnet fra asken i 
ilden. Der raser en indædt slægtsfejde 
mellem to stivnakkede patriarker: Pa- 
trick O'Flynn (Kenneth Walsh), en ud- 





spekuleret røver, der gladelig vil skære 
halsen over på dig for pengenes skyld 
og gøre det med et smil på læben, 
men som trods alt besidder visse mo- 
ralske værdier. Og Seamus Muldoon 
(Richard Fitzpatrick), en religiøs hykler, 
der uden skrupler tyranniserer sine 
folk i Jesu navn. Da zombie-plagen 
ramte øen besluttede O'Flynn at 
udrydde de genopstandne, uden 
hensyn til, hvem disse havde været 
engang, mens Muldoon tværtimod 
insisterede på at holde de kære afdøde 
”i live” og arbejde på en kur… et ædelt 
mål som dækkede over, at han ville 
bruge dem som gratis arbejdskraft. 
Noget af det første, soldaterne møder 
på øen er da også zombier. i lænker. 

Som altid har Romero en samfunds- 
kritisk pointe i ærmet. Associationen til 
sydens negerslaver ligger lige for, med 
Muldoon som den arketypiske onde 
plantageejer. I det hele taget er slave- 
zombien et gammelt motiv, der stam- 
mer fra hans oprindelige manuskript til 
Day ofthe Deadog dukker op igen i 
Land ofthe Dead. (det er for resten 
også baggrunden for den oprindelige, 
”historiske” vvoodoo-zombie). Om hold 
af de genopstandne er ”skyldfri” slaveri 
kan diskuteres. Romeros zombier har 
det med, over tid, at udvikle sig til 
andet og mere end blot tanketomme 
monstre og det spiller også ind her, 
om end knap så udbygget som i f.eks. 
Land ofthe Dead. 


Jeg følte mig ok underholdt af filmen. 
Plottet slingrede måske lidt og når 
Walsh og Fitzpatrick rigtig rullede sig 
ud kunne jeg til tider næsten glemme 
zombiernes tilstedeværelse. Generelt 


er figurerne troværdigt tegnede. Er der 
ingen rene helteskikkelser imellem, 
kalder nogle dog på sympatien og det 
er en lettelse, at ikke alle må bide i 
græsset til sidst. Forsigtig tommel op 
til Survival! ofthe Dead. 

Hvad der vil ske med Romeros efter- 
ladte planer for flere zombiefilm, må 
tiden vise. Jeg kunne godt tænke mig 
at se Foad ofthe Dead, der angivelig 
fortsætter historien, hvor Zand ofthe 
Dead slap. Vi får vel at se. 


Campfire Stories 

USA 2001. Instruktion: Bob Cea. Dvd, 

AB Svensk filmindustri, DK. Widescreen 
1.85:1. Spilletid ca. 93 min. 


Antologien er en flittigt benyttet form 
indenfor horrorfilm. Personlig har jeg 
tidligere mest dyrket gamle AIP og 
Amicus titler, hvor Vincent Price, Chri- 
stopher Lee eller Peter Cushing havde 
for vane at dukke op. Det betyder, at 
jeg er gået glip af andre som kunne 
være lige så fede. Eller ej. 


Jeg fandt Campfire Stories på et inden- 
dørs kræmmermarked, dette forår. Nu 
om dage kan man ikke købe film fra 
nye af i danske butikker, bortset fra en 
smule i store kæder som Føtex og EL- 
Giganten og så er det udelukkende 
hitliste-ting og til horrible priser. Jeg 
napper derfor taknemmelig, hvad der 
måtte dukke op i genbrugsbutikker og 
på markeder — jeg har rent ud sagt hel- 
ler ikke råd til andet. 

Campfire Stories åbner med en fjollet 
intro, hvor et digitalt kranium skvadrer 
løs om død og forbandelser hen over 





startteksterne. Derefter begynder ram- 
mehistorien. Det bemærkes straks, at 
filmen er skudt på video — og at kame- 
raet tydeligvis ligger i den billige ende. 
Nå, to knægte kører ud ad en skovvej, 
mens de snakker om fester og tøser 
som man nu gør i den alder. Dialogen 
stinker fælt. Ingen tvivl hos redaktøren 
længere. Det er en af den slags film. 

Pludselig står der en laber pige midt 
på vejen. De drejer fra og kører galt, 
men slipper med knubs. Surprise, hun 
er selv forulykket. Sammen søger de 
hjælp og finder tændt bål i skoven… 
plus en bister spejdertropsfører, der 
fortæller de unge mennesker, at en 
kranvogn skam er på vej og imens kan 
de jo meget passende sidde og lytte til 
hans historier. Her dør ethvert tilløb til 
gys, lige på stedet, da spejdermanden 
overspilles i grotesk grad af David Jo- 
hansen, til daglig musiker og tidligere 
medlem af The New York Dolls. 

Vi får tre historier og de er dybt tåbe- 
lige. Tro mig. Hvorpå mr. Spejderguy 
sender de unge videre, til en bar i 
Helvede (eller er det mon Aalborg?), 
hvor The Misfits trykker den af. 

Campfire Stories er så dum, at jeg ikke 
kan lade være med at holde en lille 
smule af den. Dagen derpå-potentiale. 


Screams of a Winter Night 

USA 1979, Instruktion: James L. Wilson. 
Fundet på YouTube. Widescreen 1.85:1. 
Spilletid ca. 89 min. 


Om ikke andet gav Campfire Stories 
mig lyst til at opsøge nogle flere gyser- 
antologier. En, der havde luret i bag- 
hovedet i mange år, var Screams ofa 


It was a dark and stormy night when 
the kids arrived at LG lake. 

Winter Night. Jeg kunne huske at have 
set en ret fed trailer allersidst på en 
Walthers Video lejekassette. På den 
anden side hævdede Heine Sørensen, 
engang han og Jack J. besøgte mig til 
videoaften i ”Bio Obskuriøst” at den 
film bare ikke holdt. Ak ja, tiden som 
københavnsk filmsamler. Det var alt 
sammen så længe siden nu. 

Skønt en blu-ray angivelig er i støbe- 
skeen, kan filmen p.t. ikke anskaffes ad 
legale veje og de gamle vhs-udgivelser 
er endog særdeles sjældne. Heldigvis 
for redaktøren har en venlig sjæl lagt 
Screams ud på YouTube. Et falmet, 
ridset, hullet og generelt medtaget 
print, men hvad så? Med den slags no- 
budget 70'er gyserfilm kan en del af 
charmen faktisk ligge i piratkopiens 
undergrundsæstetik. Ikke at jeg havde 
noget reelt valg. 


Nogle unge mennesker kører i top- 
læsset varevogn ud til en ensomt 
beliggende hytte, et sted i de nord- 
amerikanske skove, hvor de planlæg- 
ger at tilbringe en hyggelig weekend 
sammen. Som seere ved vi, at det er en 
smadder dum idé, for vi har lige set 
titelsekvensen eller rettere hørt den: 
dialog uden billeder fortæller om en 
gård, der bliver hjemsøgt af et e/ler 
andeti den vilde blæst, så at alle dør 
på grusom vis. Gæt, hvor de unges 
rejsemål ligger. 

Undervejs gør de holdt ved en ned- 
slidt tankstation for at få fyldt benzin 
på og strakt benene. For ligesom at 
understrege, at vi befinder os i bonde- 
røvsland, møder vi det obligatoriske 
klientel: En tyk mand i hat og solbriller 
står og glor uden ord; to børn plager 





livet af en gris, mens nogle mimrende 
gamlinge holder øje med det hele fra 
stationens trappetrin. Det eneste som 
mangler er en banjospiller. Forståeligt 
nok har weekendgæsterne travlt med 
at køre videre. Tankpasseren som er 
sympatisk nok, vil advare om deres 
mål, at det er et slemt sted, men de 
børster ham af. Utak er verdens løn. 
Senere viser det sig, at to af gæsterne 
udmærket kendte til legenden og bare 
syntes, han var et fjols. Skide byboere. 

Nå, de ankommer til hytten, får læsset 
af, pakket ud osv. Vi får serveret mere 
baggrundsinfo om egnen, noget med 
en indiansk forbandelse og onde 
ånder, den slags. I betragtning af, at 
dette er en antologi, fylder ramme- 
historien forholdsvis meget. Ja, de tre 
fortalte historier er nærmest fyld (jeg 
spolede da også flittigt her). 

Mens de unge har hygget sig er det 
blæst dramatisk op og til sidst smadrer 
en dæmonisk storm hytten og slår alt 
og alle (?) ihjel. Finalen kan i langsom- 
melighed måle sig med smeltescenen 
fra7he Devil's Rain (1975). 

Screams ofa Winter Nighter kun på 
det jævne. Men sidder man søvnløs 
klokken tre om natten, er lidt obskur 
70'er b-film-atmosfære ikke at foragte. 


Deep Fear 

Unearthed, USA 2007. Instruktion: 
Matthew Leutwyler. Dvd, Atlantic.DK. 
Widescreen 2.35:1. Spilletid ca. 87 min. 


Jeg prøver at være fair, men som med 
Day of the Dead - The Beginning er det 
bedste, jeg kan sige om Deep Fear, at 
dvd-omslaget er fedt. 


EN KRYDSNING MELLEM ALIEN OG THE DESCENT 








 ”TERRIFYING!” 


NEW YORK COOL MAGAZINE 


”THE SCARIEST 
MOVIE IN 
) AGES” 


av ARCLIGHT 








Det grundlæggende præmis er solidt 
nok: En isoleret, hensygnende mineby 
plages af uforklarlige angreb på dyr og 
mennesker og den fordrukne sherif (en 
ung kvinde, point for nytænkning) kan 
ikke stille meget op. Problemet ligger i 
udførslen. Budgettet rakte kun til få 
effekter, resten klares ved, at kameraet 
peger væk, mens det grusomme finder 
sted. Der overkompenseres så på lyd- 
siden som er totalt sovset ind i spooky 
keyboards. Apropos kameraarbejde, så 
favoriserer fotografen sin zoom lidt vel 
rigeligt; jeg antager, at han vil maskere 
den mangelfulde scenografi, men det 
er ofte kropumuligt at følge handling- 
en (den smule, der er)! Filmens mon- 
ster er et totalt Alien rip-off, helt ned i 
designet. Nå, hvad, vi lærer, at det er 
pærenemt at udvinde uran af bjerg- 
malm, til at tage livet af monstre med. 


Reeker 

USA 2005. Instruktion: David Payne. 
Dvd, Noble Entertainment, DK. Wides- 
creen 1.78:1. Spilletid ca. 87 min. 


Også Aeekerer en lavbudget-affære, 
men instruktør David Payne kan sit 
kram. En umage gruppe unge, på vej 
til en friluftskoncert, oplever mystiske 
forhindringer og stopper ved et men- 
nesketomt ørkenmotel. Her bliver de, 
en for en, jagtet af et makabert væsen, 
der kan materialisere sig ud af den blå 
luft og optræder iført gasmaske og 
bevæbnet med hjemmelavede tortur- 
redskaber. Eneste clue er en stank af 
død (heraf titlen). Man skal ikke være 
særlig genrebevidst for hurtigt at gen- 
nemskue, at de er fanget i tusmørke- 





zonen mellem liv og død. Interessant 
komplikation: En af de unge er blind. 

Opfindsom tackling af et velkendt 
plot. Jeg kan anbefale Reeker. 


The Entity — Dark Web 

La Entidad, Peru 2015. Instruktion: 
Erduoardo Schuldt. Dvd, AWE,.DK. 
Widescreen 1.85:1. Spilletid ca. 77 min. 


Udover det kuriosum, der ligger i selve 
oplevelsen ved at se en peruviansk 
horrorfilm (de findes altså) har7he 
Entityikke meget at byde på. Kald mig 
bare gammeldags: jeg fandt det hårdt 
at komme igennem en historie, der 
næsten udelukkende blev fortalt i 
håndholdte kamerasekvenser, filmet 
med mobiltelefon. Jeps, 7he Entityer i 
samme boldgade som 7he B/air Witch 
Projectog Ring (for nu at nævne found 
footagegenrens to mest indflydelses- 
rige titler). Forbandelser, hævnende 
ånder og en virkelig dum slutning. 

På positivsiden skal det siges, at skue- 
spillerne lader til at være nogle vældig 
gemytlige folk, der tydeligt hygger sig 
i rollerne som studerende og Daniella 
Mendoza, der spiller den ivrige dark 
web-researcher Carla er ret lækker. 


The Unnamable 

The Unnamable Returns 

USA 1988, 1992. Instruktion afbegge: 
Jean-Paul Ouellette. Dvd, Anchor Bay, 
UK. Begge film fullscreen. Spilletid hhv. 
ca. 87 og 100 min. 


Dengang jeg fandt på bladrubrikken 
”En blodig buket” var det hensigten 


kun at anmelde film, jeg aldrig havde 
set før, bl.a. for at tvinge mig selv lidt 
ud af bekvemmelighedszonen. Nå, 
ingen regel uden undtagelse. Til mit 
forsvar havde jeg ikke set 7he Unnam- 
able Returnsi mere end tyve år. 

The Unnamable havde jeg dog vitter- 
lig aldrig set og det var jo en bonus, da 
jeg købte Anchor Bays dvd-sæt. Filmen 
er løst baseret på en novelle af gyser- 
forfatteren H.P. Lovecraft. Handlingen 
udspilles i et universitetsmiljø. Mark 
Kinsey Stephenson spiller studenten 
Randolph Carter (en af Lovecrafts få 
gennemgående litterære figurer) og 
Charles Klausmeyer hans studiekam- 
merat Howard. Carter, en indadvendt 
nørd og dyrker af det okkulte, fortæller 
Howard og nogle andre studerende 
historier om et hjemsøgt hus tæt ved 
universitetet. To af de mest knoldede i 
gruppen får så det geniale indfald at 
tage derhen en nat med deres piger 
for at få lidt fest på. Og det skulle de, 
som man siger, ikke have gjort. 

Stephenson og Klausmeyer har god 
kemi. Førstnævnte kan i rollen (og 
profilen) minde lidt om Sherlock 
Holmes, arrogant, bedrevidende (med 
noget at have det i) og hundrede pro- 
cent dedikeret til sagen. Hvilket gør 
Klausmeyers Howard til Carters noget 
fodslæbende Watson. Men filmen 
spilder (efter min mening) for meget 
tid på gemmeleg mellem monster og 
ofre i det forladte hus og bliver aldrig 
rigtig fokuseret. Og det store opgør, 
hvor Randolph Carter konfronterer 
ondskaben, sker udenfor kameraet! 


The Unnamable Returns også kendt 
som 7he Unnamable Il: The Statement 





ofRandolph Cartertager handlingen 
op direkte, hvor den første film slap. 
Jeg så den i selskab med nogle kam- 
merater for mange år siden, men kan 
pinligt nok ikke huske med hvem. Det 
er slemt. Værre endnu: Jeg havde helt 
glemt den nøgne pige (Maria Ford) 
som optræder i en vigtig rolle. 

The Unnamable 2er mere elemen- 
tært underholdende end film nr. 1. Jeg 
synes, den holder ok. Måske fortjente 
figurerne at blive genopdaget og ny- 
tænkt som tv-serie. Eller er markedet 
for okkulte detektiver allerede mættet? 


From Beyond 

USA 1986. Instruktion: Stuart Gordon. 
Dvd, Ocean Shores Video, Hong Kong. 
Fullscreen. Spilletid ca. 85 min. 


Vi slutter af med nok en H.P. Lovecraft. 
Omsider har jeg fået set From Beyond, 
Stuart Gordons tematiske opfølger til 
Re-Animator(1985), der som denne 
tackler forfatterens materiale på en 
højst frisk og frimodig facon. 

Jeff Combs spiller igen vovemodig 
videnskabsmand, denne gang dog 
som assistent til en som er langt mere 
gal, spillet af Ted Sorel. Barbara Cramp- 
ton, der i Ze-Animator blev seksuelt 
forulempet af et lystent afhugget 
hoved, udsættes denne gang for… 
well, det er ikke for børn, det her. 

From Beyond dropper enhver tanke 
om antydningens kunst, det hele er 
nede på bordet: sadomasochisme, 
bondage, impotens, kastrationsangst, 
you name it. Og så har jeg endda kun 
set den klippede version! 


GLEM BARE A1 


CHEKKE IND —- DU SKAI 


VÆRE HER SÅ LÆNG! 





